钦定古今图书集成/明伦汇编/官常典/第367卷 > 王衣
## 钦定古今图书集成/明伦汇编/官常典/第367卷 > 王衣

按《宋史》本传：“衣字子裳，济南历城人。以门荫仕中明
法科，历深、冀二州法曹掾，入为大理评事，升寺正。林
灵素得幸，将毁释氏以逞其私，襄州僧杜德宝毁体
然香，有司观望灵素意，捕以闻。衣阅之曰：‘律自伤者
杖而已’。灵素求内批，坐以害风教，窜流之。停衣官。寻
予祠，为陕西都转运司主管文字、详定一司敕令所”
删定官，通判袭庆府、知濠州，未行，召为刑部员外郎。
建炎初，为司勋郎中，迁大理少卿。三年，韩世忠执苗
傅、刘正彦，献俘，槛车几百两，先付大理狱，将尽，尸诸
市。衣奏曰：“此曹在律当诛，顾其中妇女有顾买及卤
掠以从者。”高宗矍然曰：“卿言极是，朕虑不及此也。”即
诏自傅、正彦妻子外皆释之。范琼有罪，下大理寺，衣
奉诏鞫之，琼不伏。衣责以靖康围城中逼迁上皇，擅
杀吴革，迎立张邦昌事，琼称死罪。衣顾吏曰：“囚词服
矣。”遂赐死，释其亲属将佐。四年升大理卿。初，带御器
械王球为龙德宫都监，尽盗本宫宝玉器玩。事觉，帝
大怒，欲诛之。衣曰：“球固可杀，然非其所隐匿，则尽为
敌有，何从复归国家乎？”乃宽之。先是，百司愆戾，付寺
劾之，至三问取伏状，被劾者惧对，莫敢辨。衣奏曰：“伏
与辨，二事也。若一切取伏，是以威迫之，不使自直，非
法意也。乞三问未承者，听辨。”从之。同详定《一司敕令》，
删杂犯死罪四十七条。书成，帝嘉其议法详明。绍兴
元年，权刑部侍郎。二年，除集英殿修撰，奉祠。既而赵
令畤应诏荐之，复召为刑部侍郎。为言者所格，四年，
卒于家。衣质直和易，持法不阿，议者贤之。